HU Az Európai Unió Hivatalos Lapja C 253/17

Az 1151/2012/EU rendelet 53. cikke (2) bekezdésének második albekezdésével összhangban álló, kisebb jelentőségű módosítás jóváhagyására irányuló kérelem

(2015/C 253/15)

Az Európai Bizottság 664/2014/EU felhatalmazáson alapuló bizottsági rendelet (1) 6. cikke (2) bekezdésének harmadik albekezdésével összhangban jóváhagyta az alábbi kisebb jelentőségű módosítást.

KISEBB JELENTŐSÉGŰ MÓDOSÍTÁS JÓVÁHAGYÁSÁRA IRÁNYULÓ KÉRELEM

Az 1151/2012/EU rendelet (2) 53. cikke (2) bekezdésének második albekezdésével összhangban álló, kisebb jelentőségű módosítás jóváhagyására irányuló kérelem

„AGLIO DI VOGHIERA”

EK-szám: IT-PDO-0105-01301 – 19.1.2015

OEM ( X ) OFJ ( ) HKT ( )

1. Kérelmező csoportosulás és jogos érdek

Consorzio produttori Aglio di Voghiera (az „Aglio di Voghiera” termelőinek szövetkezete) Via Buozzi n. 12/b 44020 Voghiera (FE) OLASZORSZÁG Tel.: 0532/328046 E-mail: info@agliodivoghiera.it

A módosítás iránti kérelmet a „Consorzio produttori Aglio di Voghiera” (az „Aglio di Voghiera” termelőinek szövetkezete) 22, a Ministero delle Politiche Agricole Alimentari e Forestali (Mezőgazdasági, Élelmezési és Erdészeti Minisztérium) 2013. október 14-i 12511. sz. rendelete 13. cikkének első albekezdése értelmében kérelem benyújtására jogosult tagja nyújtotta be. A „Consorzio produttori Aglio di Voghiera” (az „Aglio di Voghiera” termelőinek szövetkezete) 22 tagja az „Aglio di Voghiera” ellenőrzött termesztésének több mint 51 %-át, illetve az „Aglio di Voghiera” termékleírás ellenőrzési rendszeréhez tartozó vállalkozások 30 %-át képviseli.

2. Tagállam vagy harmadik ország

Olaszország

3. A termékleírás módosítással érintett szakaszcímei

— ☐ A termék leírása — ☐ A származás igazolása — ☒ Az előállítás módja — ☐ Kapcsolat — ☒ Címkézés — ☒ Egyéb [Csomagolás; Jogszabályi változások]

4. A módosítás típusa

— ☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek tekinthető módosítása, amely nem teszi szükségessé a közzétett egységes dokumentum módosítását. — ☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek tekinthető módosítása, amely szükségessé teszi a közzétett egységes dokumentum módosítását. — ☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot. — ☐ Bejegyzett HKT termékleírásának az 1151/2012/EU rendelet 53. cikke (2) bekezdésének negyedik albekezdése szerinti, kisebb jelentőségűnek tekinthető módosítása.

5. Módosítás(ok)

Az előállítás módja

Termesztési váltógazdálkodás

— Engedélyezett a más, nemcsak gabonafélékkel vagy olaj- és fehérjenövényekkel váltógazdálkodásban történő termelés – a liliomfélék kivételével. Törlésre kerül tehát a gabonafélékkel és az olaj- és fehérjenövényekkel való váltógazdálkodásról szóló megkötés, és kifejtésre kerül, hogy a termék előállítására használt talajon liliomfélék nem termeszthetők, mivel attól csökken a talajtermékenység és nő a parazitás megbetegedések, valamint a kártevők megjelenésének lehetősége.

A „vetőmag” előállítása

— A szaporítóanyag előállításának megkönnyítése érdekében engedélyezésre kerül, hogy a hagymák kézi válogatása során felhasznált fokhagyma ne legyen kötegelt. Ennélfogva a termékleírás 5. cikkének „A vetőmag előállítása” című bekezdésének A. pontjából törlésre került a „fokhagyma-kötegekről” szóló utalás.

A vetés időpontja és módja

— Módosításra kerül a termény ültetvényhálózata, különösen az ültetett sorok közötti távolság. A 20 és 50 cm közötti sortávolság 15 és 60 cm közötti értékre változik. A szóban forgó módosítás oka, hogy a vetéshez és betakarításhoz használt gépek miatt ekkora sortávolságra van szükség. A sorok egymáshoz közelebbi elrendezése révén csökken a kártevők kifejlődésének lehetősége és nő a hozam, miközben a termék minősége változatlan marad.

— Az ültetvényhálózat megváltoztatása által lehetővé válik a felhasználásra kerülő „vetőmag” mennyiségének módosítása: a termékleírásban előírt hektáronként legfeljebb 1 300 kg helyett hektáronként legfeljebb 1 700 kg-ra változik.

Betakarítás

— A termékleírásban feltüntetésre kerülnek a betakarítást követő műveletek, vagyis a szétválogatás, a tisztítás, valamint a termék leveleinek és gyökereinek eltávolítása. Ezenkívül meghatározásra kerül, hogy amennyiben az említett műveleteket „száraz fokhagymán” végzik, befejezésük után a termék üzemi betakarítási súlya legalább 40 %-kal csökken. A szóban forgó kiegészítések célja: feltüntetni az „Aglio di Voghiera” feldolgozási folyamatának az érvényben lévő termékleírásból kimaradt műveleteit (szétválogatás, tisztítás, a termék leveleinek és gyökereinek eltávolítása) és a talajból kihúzott, és a szárítást követően eladható termék súlya közötti különbség feltüntetésével meghatározni az említett műveletek során keletkező selejt határértékét. Az említett érték feltüntetése által segíthetők az ellenőrzések, mivel pontosabban meghatározásra kerül az üzemekben hektáronként megtermelhető, valamint a piacra dobható száraz fokhagyma mennyisége.

— Javításra kerül a szöveg egy pontatlansága, amelyben a termék szárítása kapcsán tévesen említik az ellenőrzött légkörben történő szárítás módszerét. Valójában „ellenőrzött szellőztetés”-ről van szó.

— A termék ellenőrzött szellőztetés mellett történő szárítása kapcsán előírt időtartam 36 óráról 72 órára változik. A módosítás figyelembe veszi, hogy a gazdálkodói gyakorlatban a termelési év során előállhatnak olyan, a termék fejlődési szakaszait és a földeken történő szárítását befolyásoló éghajlati rendellenességek (esőzések, nedvesség stb.), amelyek következtében célszerű az ellenőrzött szellőztetés időtartamának megnövelése.

Címkézés - csomagolás

Kis fonat

— Törlésre kerül a hagymák egyenként történő címkézésére vonatkozó előírás, és bevezetésre kerül a kis hagymafonatoknak az OEM logóját feltüntető címkével ellátott, fehér hálóba történő csomagolása. Az említett módosítás megkönnyíti a termék forgalmazását, és egyúttal biztosítja épségének megőrzését, valamint jobb felismerhetőségét a fogyasztók körében.

Egyes kiszerelésű hagyma

— Bevezetésre kerül annak a lehetősége, hogy az egyes hagymák az OEM logóját feltüntető hálókba csomagolva kerüljenek forgalomba. Az említett csomagolási mód a jelenlegi, a hagymák egyenként történő címkézése mellett használható.

— A bekezdés utolsó mondata oly módon kerül módosításra, hogy az eddigiek mellett bevezetésre kerül a cégnév vagy az egységes termelői azonosító kód feltüntetésének a lehetősége. Az azonosító kódot az ellenőrző szerv adja ki. Az említett módosítás lehetővé teszi a nagy értékesítési szervezetek igényeinek kielégítését, és a termék nyomon követhetőségét.

Csomagolás

— A forgalmazási csatornák, valamint a végső fogyasztók igényeinek kielégítése érdekében törlésre kerül a csomagok súlyának feltüntetése.

— A termékleírás „Csomagolás” című pontjából törlésre kerül az a bekezdés, mely szerint a csomagolásra felhasznált göngyöleget oly módon kell lezárni, hogy tartalmát a csomagolás megsértése nélkül ne lehessen kivenni. Az említett előírás a fokhagyma különböző típusai (fonat, extra fonat, háló, zsák, kis fonat, egyes kiszerelésű fokhagyma) vonatkozásában már előírt csomagolási kötelezettség következtében fölöslegesnek bizonyul.

Jogszabályi változások

— Frissítésre kerülnek az uniós rendeletekkel kapcsolatos jogszabályi hivatkozások. Az 510/2006/EK rendelettel kapcsolatos hivatkozások módosításra kerültek, az 1151/2012/EU európai parlamenti és a tanácsi rendelet figyelembevételével.

EGYSÉGES DOKUMENTUM

„AGLIO DI VOGHIERA”

EK-szám: IT-PDO-0105-01301 – 19.1.2015

OEM ( X ) OFJ ( )

1. [Az OEM vagy OFJ] elnevezése(i)

„Aglio di Voghiera”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.6 osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

Az „Aglio di Voghiera” oltalom alatt álló eredetmegjelöléssel ellátott termék az „Aglio di Voghiera” ökotípust jelöli. A növény fényes és egységesen fehér színű, ritkán rózsaszín csíkos hagymákból áll. A gerezdeket körülölelő külső buroklevelek színe fehér, néha többé-kevésbé erőteljes rózsaszín csíkok figyelhetők meg rajta. A hagyma alakja gömbölyded, szabályos és tömör, a gyökérzet kiindulásánál enyhén lapított. A hagymát változó számú, szorosan egymás mellett álló, egymáshoz tökéletesen illeszkedő gerezdek alkotják, amelyek külső oldalán jellegzetes ív figyelhető meg. Forgalomba kerülésekor az „Aglio di Voghiera” az alábbi jellemzőkkel írható le: a hagymák egészségesek, rothadástól és kártevőktől mentesek; tiszták; tömörek; fagy vagy nap által okozott sérülésektől mentesek; látható csírát nem tartalmaznak; rendellenes külső nedvességtől mentesek; idegen szag és/vagy íz nem érezhető rajtuk. Csak az „extra” osztályba tartozó, legalább 45 mm-es, és az „első” osztályba tartozó, legalább 40 mm-es fokhagyma nyerheti el az „Aglio di Voghiera” OEM jelölést. Az „Aglio di Voghiera” az alábbi jellemzőkkel kerül kereskedelmi forgalomba: FRISS/ZÖLD FOKHAGYMA: szára zöld, a szártőnél merev, külső buroklevele friss; a hagyma fehér vagy elefántcsontszínű, esetenként rózsaszín csíkokkal; gyökerei fehéresek. FÉLSZÁRAZ FOKHAGYMA: szára fehérbe hajló zöld, nem teljesen száraz, a szártőnél kevésbé merev; külső buroklevele nem teljesen száraz, a hagyma fehér és elefántcsontszínű, esetenként rózsaszín csíkokkal; gyökerei fehéresek. SZÁRAZ FOKHAGYMA: szára fehéres színű, száraz és könnyen törik, külső buroklevele és az egyes gerezdeket körülfogó héja teljesen száraz, a hagyma fehér színű, a gerezdek jól kivehetők, gyökerei elefántcsontszínűek.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

A termesztés valamennyi műveletét az előállítási területen kell elvégezni, mivel az „Aglio di Voghiera” sajátosságai a termelői ismeretek, a területre jellemző éghajlati sajátosságok, valamint a talajtípusok együtthatásának tudhatók be.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A zöld/friss fokhagyma a leszedés napjától számított 5. napig bezárólag, a félszáraz a 6. és 10. nap között, a száraz a 11. naptól kezdődően hozható forgalomba. A termék az alábbi kiszerelésekben kerül forgalomba: FONAT: 5-18 hagymát tartalmaz, tömege 400 g és 900 g között változik; EXTRA FONAT: 8–80 hagymát tartalmaz, tömege 1 kg és 5 kg között változik; HÁLÓ: változó számú hagymát tartalmaz, tömege 100 g és 500 g között változik; ZSÁK: változó számú hagymát tartalmaz, tömege 1 kg és 5 kg között változik; KIS FONAT: 3–5 hagymát tartalmaz, tömege 150 g és 500 g között változik; EGYES KISZERELÉSŰ HAGYMA: tömege: 50 és 100 g között változik. Az egyes kiszerelésű hagymák forgalomba kerülhetnek az OEM logóját feltüntető címkével ellátott hálóba csomagolva, vagy ömlesztve – ez esetben minden darabon el kell helyezni az OEM öntapadó címkéjét. Az egyes hagymák szárát és gyökereit teljesen le kell vágni.

A termék hálóban, fából, műanyagból, kartonból, papírból és természetes növényi anyagokból készült csomagolásban kerül forgalomba. A termék csomagolását gondosan kell végezni, hogy a szállítás és a túlzott mértékű kezelés során a fokhagymafejek ne sérüljenek, és főként, hogy a külső héj össze ne törjön, mivel ez penészedéshez és a termék romlásához vezethet.

3.6. A bejegyzett elnevezést viselő termék címkézésére vonatkozó egyedi szabályok

Valamennyi kiszerelésen el kell helyezni egy címkét, amelyen az alábbiak szerepelnek: az „Aglio di Voghiera” elnevezés, a DOP felirat, az uniós logó, a termelő neve/cégneve vagy az ellenőrző szerv által kiadott egységes azonosító kódja.

Minden csomagolási egységen, ugyanarra az oldalra csoportosítva, jól olvashatóan és letörölhetetlenül fel kell tüntetni a csomagolást vagy a szállítást végző cég azonosítására szolgáló adatokat. A göngyölegeken ezenkívül a csomagoláson szereplő minden más feliratnál nagyobb betűmérettel fel kell tüntetni az „Aglio di Voghiera” elnevezést, valamint a denominazione di origine protetta (oltalom alatt álló eredetmegjelölés) szöveget, vagy a DOP (OEM) rövidítést.

A hagymákon el kell helyezni egy címkét, amelyen az „Aglio di Voghiera” elnevezés, a DOP (OEM) rövidítés, a közösségi logó, és a termelő neve szerepel.

A logó világoskék színű, kör alakú, egy fél fokhagymát ábrázol, amelyet a V betű középen elvág. A gerezd sárga alapon sötétebb színnel, hálószerűen csíkozott. A körben ferdén helyezkedik el a fekete színű „Aglio di Voghiera” felirat. A kör felső részén feketével a D.O.P (OEM) megjelölés olvasható. Csak reklámcélra alkalmazható egy fekete-fehér változata is, ebben az esetben a kör alakú logót fekete vonal szegélyezi. Amennyiben a logót címkére nyomtatják, a címke teljes méretének 1/3 részét kell kitennie.

4. A földrajzi terület tömör meghatározása

Az „Aglio di Voghiera” előállítási területe az alábbi, Ferrara megyében található településeket foglalja magában: Voghiera, Masi Torello, Portomaggiore, Argenta és Ferrara.

5. Kapcsolat a földrajzi területtel

Az „Aglio di Voghiera” termőterülete folyódeltában és folyók közötti medencében elterülő síkság, amelynek éghajlata ideális a termék növekedéséhez. A talaj túlnyomórészt agyagos, agyagos-iszapos és vályogtalaj. A tekintélyes mennyiségű folyami eredetű homoktartalomnak köszönhetően a talaj földalatti vízáteresztő-képessége igen jó; ez a talaj elősegíti a fokhagyma növekedését és fejlődését, miközben megóvja a rothadástól. Az éghajlat más síkságokhoz képest kevésbé csapadékos, az esőzés a tavaszi hónapokban gyakoribb, mint nyáron. A meleg és napsütéses nyár kedvez a betakarítási munkálatoknak, és a ferrarai vidékre jellemző párával együtt elősegíti az „Aglio di Voghiera” fokozatos, lassú száradását.

Az „Aglio di Voghiera” fő sajátosságai a fényes fehér szín, a nagyméretű, gömbölyded, szabályos, egymáshoz tökéletesen illeszkedő gerezdekből álló hagyma, és mindenekelőtt a jó eltarthatóság. Kémiai összetétele kéntartalmú illóolajok, enzimek, B-vitaminok, ásványi sók és flavonoidok tökéletes egyensúlyaként írható le. További, legalább ilyen fontos jellemzője a DNS-amplifikáció technikájának segítségével bizonyított sajátos genetikai identitás, amely a nemzedékről nemzedékre továbbadott természetes kiválasztási módszerek eredménye.

Az „Aglio di Voghiera” sajátosságai az emberi tényezőkön kívül a területtel való szoros kapcsolat eredményeképpen alakulnak ki. A termék jellegzetes sajátosságai a termőterület talajának tudhatók be. A hagymák jó eltarthatósága, magas hozama, fényes fehér színe és főleg a jellegzetes, szabályos és tömör formája a jó vízelvezetésű, folyami eredetű homokot tartalmazó, agyagos, agyagos-iszapos és vályogtalajra vezethető vissza. A fokhagyma sajátos genetikai identitását meghatározó enzimek, vitaminok és ásványi sók közötti tökéletes egyensúly a legjobb hagymákból származó vetőgerezdek vegetatív úton történő szaporításának köszönhető. A fentiek rámutatnak egy további erős, az „Aglio di Voghiera” termék sajátosságát meghatározó kapcsolatra: az emberi tényezőre. A gazdálkodók ugyanis kezdettől fogva különös gonddal alkalmazzák az öntözési technikákat a vetés és a betakarítás idején, az apáról fiúra szálló és az évek során egyre finomodott szakértelemmel, az előző évi termésből kézzel válogatják ki a legjobb hagymákat, amelyekből a szaporítóanyag származik. A gazdálkodók ügyelnek rá, hogy a hagyma nagy és egészséges legyen; nagy hozzáértéssel készítik elő és dolgozzák fel a hagymákat, kézzel csomót, kis fonatot kötnek belőlük, vagy egyenként csomagolják őket; végül ízletes recepteket is továbbörökítenek. Az ősi Voghenza-vidék újabban és régebben feltárt régészeti emlékei alátámasztják azt a meghatározó szerepet, amelyet ez a terület a Pó deltavidékén legalább az i. sz. VII. századig betöltött. A kora középkori időszakot követően Ferrara urai, az Esték lendítették fel ismét Voghiera területét. Az Este-uradalom a területen előállítható valamennyi növény előállítását támogatta, különös figyelmet szentelve a konyhakerti növényeknek, mint a salátafélék, a fűszernövények és főként a fokhagyma. A mezőgazdaság területén felhalmozott tapasztalat az Esték 1598-as távozását követően sem veszett el, mivel más előkelő földesurak is felfigyeltek a Pó ősi medre mentén fekvő termékeny földek értékére. E tapasztalatoknak köszönhető még napjainkban is az olyan erősen szakosodott művelés, mint a fokhagymatermesztés megléte.

Hivatkozás a termékleírás közzétételére

(a jelen szabályozás 6. cikke (1) bekezdésének második albekezdése szerint)

Ez a közigazgatási szerv az „Aglio di Voghiera” OEM elismerésére irányuló javaslatnak az Olasz Köztársaság 2014. november 21-i, 271. számú Hivatalos Közlönyében történő közzétételével, a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg: http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Minisztérium honlapján (www.politicheagricole.it), (a képernyő jobb felső sarkában) a „Prodotti DOP IGP” („OEM OFJ termékek”) címszóra, majd a „Prodotti DOP IGP STG” („OEM OFJ HKT termékek”) (a képernyő bal oldalán), végül a „Disciplinari di produzione all'Esame dell'UE” („Az uniós vizsgálatnak alávetett termékleírások”) menüpontra kattintva.

(1) HL L 179., 2014.6.19., 17. o.

(2) HL L 343., 2012.12.14., 1. o.